KOMISJONI OTSUS,

29. juuli 2002,

millega luuakse elektrooniliste sidevõrkude ja -teenuste Euroopa reguleerivate organite töörühm

(EMPs kohaldatav tekst)

(2002/627/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Euroopa Parlamendi ja nõukogu 7. märtsi 2002. aasta direktiivi 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv),[1] 7. märtsi 2002. aasta direktiivi 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta (juurdepääsu käsitlev direktiiv),[2] 7. märtsi 2002. aasta direktiivi 2002/20/EÜ elektrooniliste sidevõrkude ja -teenustega seotud lubade andmise kohta (loadirektiiv)[3] ja 7. märtsi 2002. aasta direktiivi 2002/22/EÜ universaalteenuse ning kasutajate õiguste kohta elektrooniliste sidevõrkude ja -teenuste puhul (universaalteenuse direktiiv)[4] kohaselt on loodud elektrooniliste sidevõrkude ja -teenuste jaoks uus reguleeriv raamistik.

(2) Liikmesriikides on loodud siseriiklikud reguleerivad asutused, kes tegelevad nimetatud direktiivides sätestatud reguleerivate ülesannete täitmisega, millest tuleb komisjoni teavitada raamdirektiivi artikli 3 lõike 6 kohaselt. Kooskõlas raamdirektiiviga peavad liikmesriigid kindlustama riigi reguleerivate asutuste sõltumatuse, tagades, et kõnealused asutused on juriidiliselt eraldiseisvad asutused ja funktsionaalselt sõltumatud kõigist elektroonilisi sidevõrke, -seadmeid ja -teenuseid pakkuvatest organisatsioonidest. Liikmesriigid, kes säilitavad omandi või kontrolli elektroonilisi sidevõrke ja/või -teenuseid pakkuvates ettevõtjates, peavad tagama reguleeriva funktsiooni tõhusa struktuurilise eraldatuse omandi või kontrolliga seotud toimingutest.

(3) Siseriiklike reguleerivate asutuste üksikasjalik vastutusala ja ülesanded on eri liikmesriikides erinevad, kuid igas liikmesriigis on vähemalt üks siseriiklik reguleeriv asutus, kes tegeleb siseriiklikusse õigusse ülevõetud eeskirjade, eelkõige igapäevast turujärelevalvet käsitlevate eeskirjade rakendamisega.

(4) Asjakohaste eeskirjade järjepidev kohaldamine kõigis liikmesriikides on elektrooniliste sidevõrkude ja -teenuste siseturu edukaks arenguks äärmiselt oluline. Uue reguleeriva raamistikuga nähakse ette saavutatavad eesmärgid ning luuakse siseriiklike reguleerivate asutuste tegevuse raamistik, andes neile samas teatavates valdkondades õiguse kohaldada eeskirju paindlikult siseriiklikke tingimusi arvestavalt.

(5) Tuleks luua elektrooniliste sidevõrkude ja -teenuste Euroopa reguleerivate organite töörühm (edaspidi "töörühm"), mis tegutseks ühenduslülina, kes nõustab ja abistab komisjoni elektroonilise side valdkonnas.

(6) Töörühm peaks moodustama ühenduslüli siseriiklike reguleerivate asutuste ja komisjoni vahel ning aitama sellega kaasa siseturu arengule. Lisaks sellele peaks see võimaldama siseriiklike reguleerivate asutuste ja komisjoni vahelist läbipaistvat koostööd, et tagada elektrooniliste sidevõrkude ja -teenuste reguleeriva raamistiku järjepidev kohaldamine kõigis liikmesriikides.

(7) Töörühm peaks olema organ, kes analüüsib elektronside valdkonna küsimusi, arutleb nende üle ning nõustab komisjoni neis küsimustes, ka küsimustes, mis on seotud asjaomaseid toote- ja teenuseturge käsitleva soovituse rakendamise ja läbivaatamisega, ning riikidevahelisi turge käsitleva otsuse koostamisel.

(8) Töörühm peaks tegema tihedat koostööd raamdirektiivi alusel loodud sidekomiteega. Töörühma töö ei tohiks segada komitee tööd.

(9) Tuleks tagada koostöö Euroopa Parlamendi ja nõukogu 7. märtsi 2002. aasta otsuse nr 676/2002/EÜ (Euroopa Ühenduse raadiospektripoliitika reguleeriva raamistiku kohta - raadiospektrit käsitlev otsus)[5] kohaselt loodud raadiospektrikomiteega, komisjoni 26. juuli 2002. aasta otsuse 2002/622/EÜ (millega luuakse raadiospektripoliitika rühm)[6] kohaselt loodud raadiospektripoliitika rühmaga ning Euroopa Parlamendi ja nõukogu direktiivi 97/36/EÜ (teleringhäälingutegevust käsitlevate liikmesriikide teatavate õigusnormide kooskõlastamise kohta)[7] kohaselt loodud piirideta televisiooni kontaktkomiteega,

ON VASTU VÕTNUD JÄRGMISE OTSUSE:

Artikkel 1

Sisu

Käesolevaga luuakse elektrooniliste sidevõrkude ja -teenuste sõltumatute siseriiklike reguleerivate asutuste nõuandev töörühm, mille nimi on "elektrooniliste sidevõrkude ja -teenuste Euroopa reguleerivate organite töörühm" (edaspidi "töörühm").

Artikkel 2

Mõiste

Käesolevas otsuses kasutatakse järgmist mõistet: asjaomane siseriiklik reguleeriv asutus - igas liikmesriigis loodud riigiasutus, kelle ülesanne on raamdirektiivis määratletud elektroonilisi sidevõrke ja -teenuseid käsitlevate direktiivide sätete igapäevase tõlgendamise ja rakendamise järelevalve.

Artikkel 3

Eesmärgid

Töörühma ülesanne on nõustada ja abistada komisjoni elektrooniliste sidevõrkude ja -teenuste siseturu konsolideerimisel.

Töörühm moodustab ühenduslüli siseriiklike reguleerivate asutuste ja komisjoni vahel ning aitab sellega kaasa siseturu arengule ning elektrooniliste sidevõrkude ja -teenuste reguleeriva raamistiku järjepidevale kohaldamisele kõigis liikmesriikides.

Artikkel 4

Koosseis

Töörühm koosneb iga liikmesriigi asjaomaste siseriiklike reguleerivate asutuste juhtidest või nende esindajatest.

Komisjoni esindatakse asjakohasel tasandil ning komisjon tagab töörühmale sekretariaaditeenused.

Artikkel 5

Töökord

Töörühm nõustab ja abistab komisjoni omal algatusel või komisjoni taotlusel kõigis küsimustes, mis on seotud elektrooniliste sidevõrkude ja -teenustega.

Töörühm valib oma liikmete hulgast esimehe. Töörühma töö võib vajadusel korraldada alarühmades ja ekspertide töörühmades.

Esimees kutsub töörühma koosolekud kokku kokkuleppel komisjoniga.

Töörühm võtab oma kodukorra vastu konsensuse alusel või konsensuse puudumisel kahekolmandikulise häälteenamusega, kusjuures igal liikmesriigil on üks hääl; kodukorra kinnitab komisjon.

Komisjon on esindatud kõigil töörühma koosolekutel ning tal peab olema võimalik osaleda kõigi alarühmade ja ekspertide töörühmade koosolekutel.

EMP riikide ja Euroopa Liidu kandidaatriikide eksperdid võivad osaleda töörühmas vaatlejatena. Töörühm võib kutsuda oma koosolekutele ka muid eksperte ja vaatlejaid.

Artikkel 6

Konsulteerimine

Töörühm konsulteerib ulatuslikult ja aegsasti ning avatud ja läbipaistval viisil turul osalejate, tarbijate ja lõppkasutajatega.

Artikkel 7

Konfidentsiaalsus

Kui komisjon teatab töörühma liikmetele, et taotletud nõuanne või tõstatatud küsimus on konfidentsiaalne, ei tohi töörühma liikmed, vaatlejad ega muud isikud avaldada töörühma, selle alarühmade või ekspertrühmade töö käigus saadud teavet, ilma et see piiraks asutamislepingu artikli 287 sätete kohaldamist. Sellistel juhtudel võib komisjon otsustada, et töörühma koosolekul võivad osaleda ainult töörühma liikmed.

Artikkel 8

Aastaaruanne

Töörühm esitab komisjonile igal aastal aruande oma tegevuse kohta. Komisjon edastab aruande Euroopa Parlamendile ja nõukogule vajaduse korral koos märkustega.

Artikkel 9

Jõustumine

Käesolev otsus jõustub Euroopa Ühenduste Teatajas avaldamise päeval.

Töörühm alustab tegevust käesoleva otsuse jõustumise kuupäeval.

Brüssel, 29. juuli 2002

Komisjoni nimel

komisjoni liige

Erkki LIIKANEN

[1] EÜT L 108, 24.4.2002, lk 33.

[2] EÜT L 108, 24.4.2002, lk 7.

[3] EÜT L 108, 24.4.2002, lk 21.

[4] EÜT L 108, 24.4.2002, lk 51.

[5] EÜT L 108, 24.4.2002, lk 1.

[6] EÜT L 198, 27.7.2002, lk 49.

[7] EÜT L 202, 30.7.1997, lk 60.